《梦横塘　愿荻洲先生制芦笔极雅润轻便》
清代·张祥河

剪青抽管，织絮添毫，几枝风力犹劲。小润分携，写不尽、江湖秋影。

麟角嗤工，鼠须惭雅，别成新颍。认湘筠削处，五色丝缠，花笺浣临池称。

分明似水轻寒，又梢梢笔意，纸上堪听。郭索前尘，争换了、春蚕声迸。

不宜画、妆楼远黛，只合篷窗弄低暝。后夜吟镫，为君清讽，想烟荒波冷。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。